C 214/144
MT
Il-Ġurnal Uffiċjali tal-Unjoni Ewropea
16.6.2023
Il-Ħamis 19 ta’ Jannar 2023
66.
Jiddispjaċih ħafna dwar il-fatt li ħames Stati Membri għadhom jirrifjutaw li jipparteċipaw fl-UPPE, jiġifieri l-Polonja, l-Ungerija, l-Iżvezja, id-Danimarka u l-Irlanda; 67.
Jiddispjaċih għall-fatt li l-parteċipazzjoni tal-Istati Membri fl-UPPE mhijiex obbligatorja; itenni l-istedina tiegħu lill-bqija tal-Istati Membri biex jingħaqdu mal-UPPE mill-iktar fis possibbli; jistieden lill-Kummissjoni tinċentiva l-parteċipazzjoni fl-UPPE permezz ta' miżuri pożittivi; 68.
Jenfasizza l-fatt li l-oqfsa legali tal-OLAF u l-UPPE jipprevedu b'mod ċar li ż-żewġ uffiċċji jaħdmu f'kooperazzjoni sħiħa filwaqt li jirrispettaw il-mandati, is-setgħat u l-kompetenzi individwali tagħhom; jinnota li f'dan ir-rigward, fl-2021, l-OLAF fetaħ 26 investigazzjoni komplementari u wettaq tmien operazzjonijiet ta' appoġġ; jirrimarka li l-OLAF għadda 167 fajl lill-UPPE, primarjament marbuta ma' ġestjoni kondiviża (63) u nefqa diretta (34), kif ukoll numru identiku ta' fajls rigward investigazzjonijiet interni u internazzjonali (25 każ kull wieħed); japprezza li din it-trażmissjoni wasslet biex l-UPPE fetaħ 85 investigazzjoni kriminali u li tali każijiet jirrelataw għal telf totali stmat tal-baġit tal-UE ta' EUR 2,2 biljun; iħeġġeġ kemm lill-OLAF kif ukoll lill-UPPE jkomplu jsaħħu l-kooperazzjoni tagħhom; 69.
Jirrimarka li l-OLAF jikkoopera attivament mal-QEA, il-Eurojust u l-Europol; jilqa' l-isforzi konġunti tal-OLAF u l-Europol biex jivvalutaw it-theddid u l-vulnerabbiltajiet tal-istrument tal-RRF u l-kooperazzjoni tagħhom ma' servizzi oħra tal-Kummissjoni fdati bir-rwol li jissorveljaw l-RRF (id-Direttorat Ġenerali għall-Affarijiet Ekonomiċi u Finanzjarji u s-Segretarjat Ġenerali tal-Kummissjoni); japprezza r-rapport konġunt tal-OLAF/il-Europol bit-titolu “Nivvalutaw it-theddid tal-Fond tan-NextGenerationEU (NGEU)”; 70.
Japprezza l-arranġament tal-ħidma bejn il-Europol u l-UPPE, li daħal fis-seħħ fid-19 ta' Jannar 2021; jinnota li l-arranġamenti ta' ħidma ġew iffirmati wkoll fit-3 ta' Settembru 2021 għal qafas għall-kooperazzjoni bejn l-UPPE u l-QEA; 71.
Huwa konxju li l-UPPE u l-Grupp tal-Bank Ewropew tal-Investiment (BEI) iffirmaw ukoll arranġamenti ta' ħidma li jiggarantixxu li l-BEI jkun jista' jittrażmetti bla xkiel informazzjoni li taqa' taħt il-kompetenza tal-UPPE qabel tittieħed kwalunkwe azzjoni mill-Ispettorat Ġenerali tal-BEI; 72.
Jitlob kooperazzjoni iktar mill-qrib mal-Eurojust; jilqa' l-kondiviżjoni tal-għarfien espert u l-iskambji tal-persuni li jattendu seminars u preżentazzjonijiet oħra, iżda jemmen li l-kontribuzzjoni tal-Eurojust għandha tkun ivvalutata u ddefinita fil-qafas tal-arkitettura kontra l-frodi, u tissejjes fuq il-komplementarjetà tagħha mal-UPPE u tikkonferma s-sinerġiji mill-kooperazzjoni tagħha mal-OLAF; 73.
Jilqa' t-tnedija ta' “Operation Sentinel” u ta' “NextGenerationEU – Law Enforcement Forum”, fejn dan tal-aħħar huwa inizjattiva konġunta, immexxija b'mod konġunt mill-Europol u l-Italja, li jġib flimkien il-Europol, l-UPPE, l-OLAF, il-Eurojust, l-Aġenzija tal-UE għat-Taħriġ dwar l-Infurzar tal-Liġi u l-Istati Membri, u jipprovdi forum għall-kondiviżjoni tal-intelliġenza u l-koordinazzjoni tal-operazzjonijiet biex jiġġieled l-infiltrazzjoni tal-kriminalità organizzata fl-ekonomija legali, u jipproteġi l-pakkett ta' stimolu tan-NextGenerationEU, b'fokus speċifiku fuq il-korruzzjoni, l-evażjoni tat-taxxa, l-approprjazzjoni indebita u l-ħasil tal-flus; huwa tal-fehma li, sabiex tiġi indirizzata b'mod effettiv it-theddida maħluqa mill-kriminalità organizzata, l-iskambju tal-aħjar prattika u l-iżvilupp ta' strateġiji komuni u kkoordinati huma kruċjali; 74.
Ifakkar li l-OLAF inħoloq mhux biss għal investigazzjonijiet interni iżda wkoll biex jappoġġa l-Istati Membri f'investigazzjonijiet esterni; ifakkar li l-prinċipju tas-sussidjarjetà jipprevjeni lill-OLAF milli jniedi investigazzjonijiet meta l-Istati Membri jkunu f'pożizzjoni aħjar li jaġixxu, iżda dan ma jipprekludix lill-OLAF milli jwettaq analiżijiet ta' każijiet, tendenzi u xejriet rikorrenti, jew milli jibni fuq il-kooperazzjoni msaħħa u azzjonijiet ta' suċċess li jsiru permezz tal-kapaċità tiegħu li jidentifika dawn il-fenomeni; 75.
Jirrikonoxxi, li fi kwistjonijiet relatati mad-dwana, hemm koordinazzjoni operazzjonali mill-qrib ħafna bejn l-OLAF, l-Uffiċċju tal-Proprjetà Intellettwali tal-Unjoni Ewropea, l-Interpol u d-WCO; jiddispjaċih dwar id-dgħufija tas-sistemi ta' twissija tal-Istati Membri; 76.
Huwa konxju li fit-18 ta' Ġunju 2021, il-Kummissjoni u l-UPPE ffirmaw l-arranġamenti amministrattivi għall-implimentazzjoni tal-informazzjoni reċiproka u l-obbligi ta' konsultazzjoni stipulati fl-Artikolu 103(2) tar-Regola­ ment dwar l-UPPE, li permezz tiegħu l-UPPE jista' jagħmel investigazzjonijiet u prosekuzzjonijiet ta' reati li jaffettwaw il-baġit tal-UE b'mod iktar effettiv, u d-dipartimenti tal-Kummissjoni jistgħu jiżguraw segwitu amministrattiv, finanzjarju u dixxiplinarju xieraq tal-investigazzjonijiet tal-UPPE, inkluż miżuri ta' prekawzjoni sabiex jiġi protett il-baġit tal-UE;